Heilbrigðisstarfsmaður fylgist með farþegum á alþjóðaflugvellinum í Hong Kong . Grannt hefur verið fylgst með mögulegri útbreiðslu nýju veirunnar . AP / Andy Wong Alþjóðaheilbrigðisstofnunin hefur sent sjúkrahúsum um allan heim leiðbeiningar vegna mögulegrar útbreiðslu nýrrar tegundar kórónaveiru sem kom upp í Kína í desember . Greint var frá fyrsta tilfellinu sem greinist utan Kína í Taílandi í gær . Einn hefur látið lífið og nokkrir veikst heiftarlega í öndunarfærum af völdum veirunnar í kínversku borginni Wuhan . Smitið var rakið til markaðar með lifandi dýr þar í borg og eru einkennin sögð líkjast lungnabólgu . Alþjóðaheilbrigðisstofnunin ( WHO ) segir nú í fyrsta skipti að „ takmarkað “ smit hafi átti sér stað á milli manna en möguleiki sé á frekari útbreiðslu . Stofnunin segist búa sig undir þann möguleika og sjúkrahúsum um allan heim hafi verið sendar leiðbeiningar um sýkingarvarnir . Kínversk kona hefur verið sett í einangrun í Taílandi en hún er talin sýkt af veirunni . Það er fyrsta tilfelli hennar utan Kína , að sögn Reuters-fréttastofunnar . Konan kom til Taílands 8. janúar en enginn samferðamanna hennar veiktist . Hún er nú sögð nógu frísk til að halda heim til Wuhan . Afbrigði sömu veiru olli SARS-faraldrinum svonefnda sem dró um 700 manns til dauða um allan heim frá 2002 til 2003 . Faraldurinn átti upptök sín í Kína en smitaði um 8.000 manns í 26 löndum , að sögn breska ríkisútvarpsins BBC . Einn er látinn og tugir hafa smitast af völdum veiru sem talin er skyld þeirri sem olli SARS - og MERS-faröldrunum á sínum tíma .